정조 6년
壬寅七月二十日酉時。上御誠正閣。時原任大臣諸承旨三司。請對入侍時。領府事金尙喆。判府事鄭存謙。領議政徐命善。判府事鄭弘淳李徽之。左議政洪樂性。右議政李福源。大司憲金履素。大司諫李敬玉。司諫徐有成。掌令魚錫齡李夔。持平柳協基黃仁炫。正言韓用龜。校理金履正洪文泳。修撰尹尙東。副修撰李喆模。行都承旨嚴璹。右承旨徐有防。左副承旨趙時偉。右副承旨沈念祖。同副承旨林錫喆。假注書趙衍德鄭萬始。記注官金健修金鳳顯。以次進伏訖。上曰。有司堂上入侍。事變假注書持凶書入侍。閣臣亦爲入侍事。分付。衍德承命出。與有司堂上徐有隣。二直提學鄭志儉。檢校直閣徐鼎修。檢校待敎徐龍輔。事變假注書馬思仁偕入進伏。上曰。政官入來乎。有防曰。入來矣。上曰。兵判入來乎。時偉曰。不爲入來矣。命諸大臣進前。尙喆等曰。調攝餘。聖體。若何。上曰。一樣矣。尙喆曰。臣等入侍之前。見其凶書。心骨俱戰。憤極而實欲無生矣。近來人心叵測。世變無限。而豈有如此至凶獰之變乎。命善曰。極憤惋極凶惡。萬古天下。安有如許凶賊乎。徽之曰。詬罵天日。若是罔極。誠戰栗無言矣。上曰。近日朝廷。太雍容暇豫。安得無此變乎。予每以鎭安爲主。而人心世道。轉至於此。又必有大於此之變怪矣。如此凶書。豈云疏也。直是凶檄。關係寡躬。亦不暇恤。而其中句語。多有不忍見不敢言之處。此尤予萬萬驚痛者也。上曰。三司諸臣。見此凶書乎。履素等曰。臣等在閤外。狀啓則見之。而凶書則未及見矣。上曰。如此至凶悖之說。見之亦何爲耶。其中湯武之臣。不敢私其君云云。秦隋麗末云云。若無輪臺之悟。天下事去矣云云。無非纂逆之凶言。其餘不忍道之言。不欲汚口。一字一句。無非陰慘不道。而不道云者。亦是歇後語也。命善曰。今則發捕事急矣。上曰。左右捕將待令。承傳宣傳官中。假都事差下。卽爲發送。而使宣傳官李儒敬率可合人來待。可也。衍德承命出傳。時偉曰。宣傳官李儒敬李晢具綜吳載重安橚等待令矣。上曰。具綜給三馬牌。卽爲發送。而凶書肯綮。亦爲言及以送。可也。具綜受密旨出去後。上曰。罪人旣囚官獄。則渠家文書。亦當別遣都事搜來矣。時偉曰。安橚待令矣。上曰。亦爲給馬牌送之。可也。上曰。錦伯狀啓事。誠歇後矣。命善曰。臣方欲請罪。而萬萬駭然矣。今此凶書一字一句。無非陰慘不道之說。直與天海之凶言。無所異同。而道臣狀啓。了無驚痛憤迫底意。殆同循例狀聞。已極駭然。且此等凶逆之變。不以密啓上聞者。尤萬萬慢忽矣。上曰。罪人之不囚營獄。而仍囚本官之獄者。亦怪矣。如無判官之所報。亦將不囚耶。命善曰。洪秀輔事。誠寒心矣。履素曰。今此湖賊所投凶書。卽千萬古所無之變怪。字字骨驚。言言心掉。而該道臣狀啓辭意。徒憑本官之所報。泛然措辭。視若尋常。少無驚痛憤迫底意。此已萬萬駭然。且此等凶書之上送也。不以密啓。循例登聞者。尤極慢忽。如此之人。不可置之於此時此藩。臣謂洪忠監司洪秀輔爲先削去仕版。拿問嚴處。可也。上曰。依爲之。出擧條命善曰。洪忠監司洪秀輔。纔因臺啓。處分已下。而公山判官趙台鉉。報營辭語。亦極泛忽。其在國體。不可無罪。爲先罷職。其代。今日政。各別擇差。使之當日辭朝。何如。上曰。依爲之。出擧條履素曰。卽因湖西道臣狀聞。伏見公山判官報營辭意。則萬古所無之凶書。出於境內。而看作尋常。全無驚動之意者。事之駭然。莫此爲甚。大臣雖已請罷。而論其罪狀。不可薄勘而止。臣謂公山判官趙台鉉。施以削職之典。宜矣。上曰。依爲之。出擧條上曰。洪忠監司。不可不各別擇送。不拘常格。卿等議定可合人。好矣。性源曰。金文淳李在協有之。李秉模頃年已經湖西審覈之事。亦好矣。命善曰。秉模則上來尙遠矣。吏曹參判鄭一祥頗好矣。上曰。此人固好而但老矣。彼都憲甚是可合者。今番亦有樹立矣。卿等之意。何如。命善曰。都憲爲人甚確實。非解弛之人。果是可合矣。福源曰。都憲甚好矣。上曰。第今位著苟艱之時。如都憲者。出送甚難。留置則將來。亦豈不與聞廟謨耶。此時監司。必得分數詳明者差送然後。可以掃蕩。亦可以鎭安。勿拘常格。差出。好矣。沈頤之雖是已經者。蕩滌罪名。而差送則好矣。正卿中刑判趙㻐。在朝亦有難安者。以此秩高者差送。則似好矣。命善曰。此人曾爲北伯。果有治績。此時此道伯。尤爲可合矣。上曰。吏判出去。湖西伯擬入。而三望皆極擇。可也。仍命書傳敎曰。此時本道伯。不可循常差遣。洪忠監司拿問之代。無論正卿亞卿。今日政。各別擇擬。待下批當日辭朝。上曰。判義禁不爲入來。則遞差。可也。命書榻敎曰。判義禁許遞。前望單子入之。又命書榻敎曰。新除授判義禁。牌招察任。上曰。訓將使之入來。可也。衍德承命出傳。有防曰。時近閉門。金虎門留門。何如。上曰。唯。時偉曰。洪忠監司。今將出去。南大門亦爲留門乎。上曰。下標信留門。可也。上曰。左右捕將何久不入來耶。連爲催促。可也。思仁承命出傳。時偉曰。捕將待令之敎。移時而尙不入來。左右捕將。竝從重推考。何如。上曰。依爲之。上曰。兩捕將之家。誰近誰遠。有防曰。徐有大家差近矣。性源持洪忠監司望筒進伏。上曰。公山判官望。卽爲擬入。仍令卽爲辭朝。上曰。向者湖西有騷屑云云之說。今又有此變。必然事出矣。命善曰。湖西之變怪。如是疊出。誠有無窮之憂矣。上曰。政院請對已久。大臣三司。亦皆入來。而捕將尙無消息。誠駭然矣。命善曰。誠萬萬稽緩矣。上曰。昨日李柱國越俸傳敎中。有怠生於宦成之敎矣。以今日觀之。尤爲駭然矣。上曰。凶書起頭。故爲疑眩。令人莫曉指意。君字之以尹口爲言。尤甚陰凶。其中金縢云云。尤萬萬叵測。專以詬辱爲說。豈有如許世變乎。哀江南云云。又是何文耶。有隣曰。哀江南。卽庾信之文。而其所引意。尤凶慘矣。命善曰。凶書中傅燮云云。亦哀江南之文矣。性源持公山判官望筒進伏。上曰。首望兪漢敦爲人何如。性源曰。頗詳明矣。有隣曰。此人與前官趙台鉉。皆是曺允亨之甥姪。交代應避矣。上曰。改望。可也。上曰。捕將李柱國事。誠爲駭然。不可無處分矣。命書榻敎曰。右捕將李柱國爲先罷職。拿問處之。時偉曰。右邊捕盜大將李柱國罷職事。命下矣。在前如此之時。有他邊大將兼察之例。今番則何以爲之乎。敢稟。上曰。左捕將兼察。可也。出擧條時偉曰。禁衛大將李柱國。以右邊捕將罷職事。命下矣。將兵之任。不可一刻無摠察之人。在前如此之時。有他大將兼察之例。今番則何以爲之乎。敢稟。上曰。訓將兼察。可也。出擧條時偉曰。禁衛大將李柱國。有拿處之命。當奪符以來矣。上曰。唯。奪符宣傳官。誰也。時偉曰。李潤集矣。時偉曰。訓鍊大將具善復。禁衛大將兼察。左捕將徐有大。右邊捕盜大將兼察事。命下矣。牌招聽傳敎。何如。上曰。依爲之。出擧條命書榻敎曰。訓鍊大將具善復。禁衛大將兼察。右邊捕盜大將罷職代。左邊捕將徐有大牌招兼察。上曰。洪忠監司趙㻐。催促入來事。分付。衍德承命出傳。有防讀奏公山判官望筒。上曰。末望朴始榮。何如。命善曰。人頗勤實。卽故判書文秀之姪也。命書榻敎曰。新除授公山判官。當日辭朝。上曰。始榮若入直永禧殿。則明日辭朝事。分付。思仁承命出傳。上曰。凶書中山林之言。置之度外云者。必是爲德相而發也。徽之曰。窩窟不爲打破。故變怪如此矣。樂性曰。窩窟之打破。爲今急務矣。具善復徐有大進伏。上曰。凶書緊語。大臣言之可也。上曰。今日政。承旨望擬入。可也。上曰。新除授承旨李敬懋。已上來耶。知入。洪忠監司連爲催促事。分付。健修承命出。回奏李敬懋未及上來。洪忠監司方入闕門云矣。上曰。將望乏人。李敬懋卽速上來事。走馬分付。衍德承命出傳。命書榻敎曰。在外承旨許遞。前望單子入之。上曰。洪忠監司先爲入侍肅拜。下直單子。同時竝呈事。分付。衍德承命出。與趙㻐偕入進伏。上曰。今日湖西憂慮無窮。授卿此藩。意有在耳。㻐曰。臣才識譾劣。何敢當此時此藩。而敢不殫竭心力。爲一分報效之圖乎。上曰。領府事以凶書肯綮。言于錦伯。可也。㻐曰。臣旣受任下去。願見凶書而去。上曰。凶言何必盡見耶。㻐曰。聞大臣之言。此是千古所無之變書。雖千剮萬戮。何以雪此憤乎。上曰。可鎭安者鎭安之。可懲治者懲治。而卿必善爲之矣。尙喆曰。從九卿出。事體自別。必善爲之矣。上曰。公山營將。誰也。善復曰。金益彬。以价川郡守移拜。而未及上來矣。上曰。洪忠水使。誰也。命善曰。申㬚矣。上曰。申㬚爲人頗精矣。命善曰。果精矣。上曰。新錦伯出去時。敦化門使之留門。道臣兵批官敎。卽爲擧行。而判書如不入來。使次堂擧行。敎書卽令製進。同副承旨出去。諭書安寶入來後。承旨依例宣諭於道臣。可也。錫喆承命出傳。持諭書進伏。時偉宣諭訖。上曰。錦伯之老母。可以將往耶。命善曰。聞其筋力可以將往云矣。上曰。卿入來時。與卿母相見乎。㻐曰。自齋宿所入來。故不得相見矣。上曰。將不得往見卿母而去耶。命善曰。非久當將往矣。時偉曰。錦伯方辭朝。洪秀輔奪符宣傳官。當出送矣。上曰。惜不使具綜兼行而除弊也。奪符宣傳官。誰也。時偉曰。崔命健矣。履素等曰。噫嘻。朝廷擧措之雍容暇豫。馴致今日之大變怪。而若論雍容暇豫之由。則莫非臣等不職之罪也。自丙丁以來。舊逆新孽。無歲不有。千怪百變。式月斯生。種下之種。節上之節。至今日滋蔓。而莫可圖者。此無他。窩窟之鄭妻龜柱。假息於前。根柢之國榮德相。屈法於後。遂使純彬程億。迭相跳踉。湖凶海孽。從而倡和。煽動誑惑之不足。又生出逆澤逆白詬罵之變。如使臣等早從源頭。期於掃蕩。則豈使今日之凶賊。接跡而起。若是無忌乎。此又臣等之罪也。紹述德榮之陰謀。粧出澤白之凶變者。最翊叔姪是也。而其醞釀之本。綢繆之跡。鞫案昭在。國人皆知。而情節未究。遽先酌決。而臣等不能沬血力爭。一任玩愒。使一種不逞之徒。罔有懲畏。致有此今日之變。此又臣等之罪也。在今急先務。莫如打破窩窟。剔除根柢。使亂萌禍胎。廓淸快掃之然後。人心之陷溺者。可以歸正。義理之晦塞者。可以復明。倫綱之斁敗者。可以得扶。而只緣臣等誠淺辭拙。目下所必爭之如逆澤肢解。逆白收孥。尙不得準請。則於是乎臣等不職之罪。尤大矣。伏願殿下。先治臣等不誠之罪。亟從三司合辭之請焉。上曰。已悉諭矣。出擧條上曰。錦伯之年。幾何。命善曰。五十六矣。上曰。何日當到營耶。命善曰。再明則可以到任矣。上曰。罪人何間當入來乎。命善曰。再明則雖侵夜。必入來矣。上曰。大臣諸臣先退。領府事與領相留在。可也。上曰。世變層生。誠可怪矣。尙喆曰。世變至於此極。實無仰達之辭矣。上曰。領府事明日欲參望拜禮耶。尙喆曰。明日則臣不得進參。而罪人拿來後。臣豈敢不參乎。上曰。推鞫時。何必進參耶。上曰。承旨一留一退。時偉承命先退。上命訓將捕將進前。上曰。凶書無異凶檄。此豈公山人所可辦得者耶。京中必有事。卿等不可弛心矣。軍門將校中。有可使者否。善復曰。將校輩。皆不如前日。殆無盡心國事者矣。上曰。軍校賞典之豐厚。無如近日矣。善復曰。誠然矣。上曰。捕校之選。雜亂不緊者。除去。好矣。善復曰。捕校亦不如前。而其中或有可使者。又皆謀避圖免。故無以充數矣。有大曰。捕校雖不如前。猶勝於各軍門將校矣。命金熤持武臣案進前。上曰。公山營將。誰爲可合耶。命善曰。李陽運。似好矣。上曰。李熤。何如。命善曰。果好矣。命書榻敎曰。未赴任公山營將。遞付京職。其代。今日政。各別擇差。當日辭朝。上曰。洪忠一道。將何以爲之耶。上曰。訓捕將退去。加勉。可也。命退。諸臣以次退出。